23POR-197

EH Bildu Nafarroa talde parlamentarioari atxikitako foru parlamentari Laura Aznal Sagasti andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau aurkezten du, Nafarroako Gobernuak ahoz erantzun dezan:

2023ko urriaren 9an, Estatuko Aldizkari Ofizialean argitaratu zen Trantsizio Ekologikorako eta Erronka Demografikorako Ministerioak ingurumen-inpaktuaren aldeko adierazpena eman duela, zenbait baldintzarekin, Forestalia enpresak jarri nahi duen goi-tentsioko lineari, zeina Red Eléctrica Españolak Sakanan jarri nahi duenarekiko paraleloan joanen bailitzateke.

Forestalia enpresaren beste proiektu bat gehiago da. Oso goi-tentsioko beste linea bat da, 400KV-koa eta 270 Km-koa Zaragoza eta Gatika artean, enpresa horren poligono eolikoetan sortutako elektrizitatea eramateko: Keneo, Kaori, Kari, Kasumi, Keiko eta Kirin, Uncastillo (Zaragoza) aldean.

Goi-tentsioko linea hori Zarrakastelutik sartzen da Nafarroan, eta Kaseda, Galipentzu, Murillo, Uxue, Pitillas, Beire eta Erriberri zeharkatu ondoren EAErantz doa.

Ministerioak proiektuari ezarritako baldintzen artean nabarmentzen da Forestaliaren lineak REEren linearekin partekatu behar dituela babesak, "baldin eta teknikaren eta araudiaren arabera hori egiterik badago". Ingurumen-inpaktuaren adierazpenean honako hau esaten da: *"Linea egiteko azken proposamenak linea egitean ukitutako autonomia-erkidegoetako ingurumen arloko organoen aldeko txostena izan behar du".*

2022ko apirilean, Landa Garapeneko eta Ingurumeneko Departamentuak bigarren txosten bat –aurkakoa– igorri zion ministerioari, 2021ean egindako lehen azterlanari Forestaliak aurkeztutako alegazioei erantzuteko.

Hori guztia ikusita, honako hau galdetzen diot Nafarroako Gobernuari: Zer jarduketa abiatu gogo ditu Nafarroako Gobernuak Trantsizio Ekologikorako eta Erronka Demografikorako Ministerioaren aurrean baliatzeko Landa Garapeneko eta Ingurumeneko Departamentuak proiektu horren aurka emandako txostenak eta Ministerioak aipatu txostenak errespetatzeko?

Iruñean, 2023ko urriaren 23an

Foru parlamentaria: Laura Aznal Sagasti